Martvoň, Anton, poslanec NR SR (2014-06-25):
Ďakujem pekne. V podstate väčšinu už bolo povedané zo strany pána ministra, že v podstate tá správa bola prijatá uznesením, ktorú máme predložiť, a tú aj pán minister predložil. V podstate tie príčiny, na ktoré tu bolo vyzývané vo viacerých vystúpeniach, myslím si, že aj tak sú všetkým zjavné. Podľa môjho názoru, nie je dôležité pozerať sa na to, že kto to zapríčinil, lebo v podstate je tu kolektívna zodpovednosť, môžem to zdôvodniť taktiež, že áno, v roku 2010 bolo to RPMN zrušené kvôli tomu, že sa rôznymi spôsobmi obchádzalo, prišlo to práve, ako aj tak mi to bolo povedané, že aj Národná banka Slovenska v tom čase poukazovala na to, že to RPMN je obchádzané. Nárast tých, dá sa povedať, exekúcií alebo nárast tých firiem, že po tom roku 2010 bol spôsobený, to nie je celkom pravda, lebo keď si pozriete Obchodný register, tak tie firmy mnohé fungujú na Slovensku v podstate dlhšie ako od roku 2010. Tu chcem nadviazať na to, že ak niekto tvrdí, že v roku 2010 sa niečo chybné stalo, kľudne v roku 2010, 2011, ale aj začiatkom roka 2012 to mohlo byť zmenené. No nestalo sa. Zjavne to tak niekomu asi potom tiež vyhovovalo. Ja chcem poukázať na to, že no nestalo sa to možno aj preto, že poviem to takto, bývalý zamestnanec Providentu pôsobil v tom čase pre KDH, nebudem hovoriť, na akom poste, u koho z vysoko postavených. Nebudem hovoriť o tom, že ako bývalý hovorca ministra za SDKÚ sa stal potom v súčasnosti najväčším lobistom na Slovensku, kto, kde do jeho portfólia patria aj nebankovky vo veľkom. Keď sme mali s kolegom Brixim možnosť konzultovať a stretávať sa s odbornou verejnosťou ohľadom tých zákonov proti úžere, tak pomaly na každom štvrtom stretnutí tento pán sa objavil, či už bolo jedno, či to už bol za, že keď chceli s nami diskutovať ľudia z opozície, z koalície alebo z odbornej verejnosti. Je veľmi zaujímavé, a prečo sa tu v roku 2010-’11 neudiali žiadne zmeny, že v tom čase bývalý šéf Úradu boja proti korupcii zrazu pôsobí ako odborník, ktorý sa živí tým, že taktiež patrí medzi lobistov, kde do jeho portfólia patria aj nebankovky. Čiže tých príčin, ktoré sú právneho, ale aj neprávneho charakteru, je veľa. Čo sa týka toho právneho charakteru, pán minister dobre poukázal, že Exekučný poriadok a zákon o rozhodcovskom konaní sú tu od roku, teda už dlho. Jeden je od roku 1995, druhý od roku 2002, samozrejme, nespomenul pán minister to, že keď sa prijímala určitá legislatíva, či už vo vzťahu k rozhodcovskému konaniu, alebo dražobným spoločnostiam, tak predkladatelia alebo otcovia tej legislatívy, čo to prijímali, mali predtým grant od Svetovej banky, kde najskôr na tom grante zarobili, a potom prišli s určitou legislatívnou iniciatívou. Čiže sú tu viaceré príčiny, ktoré s tým súvisia a ktoré, pre ktoré občania Slovenskej republiky doteraz nemali zmeny. Čo je podľa mňa dôležité, je to, že vláda Roberta Fica prišla s tými zmenami. Tie zmeny nehovoríme, že sú komplexné, ale sú prvým krokom na naštartovanie ďalších zmien, s ktorými potom príde aj ministerstvo spravodlivosti, aj ministerstvo financií, a myslím si, že bol to dobrý krok. No a čo chcem ešte povedať, v podstate ten centrálny register exekúcií ako myšlienka, nikdy sme ju nespochybnili, keď pán poslanec Kadúc s tým vystúpil, zároveň ale zabudol povedať, že o tom centrálnom registri exekúcií sa dozvedel, tak ako aj moji kolegovia poslanci, na návšteve ústavnoprávneho výboru v Českej republike. S takým istým nápadom prišli aj naši kolegovia poslanci, len, samozrejme, nedalo sa to urobiť zo dňa na deň, lebo centrálny register exekúcií je nielen právne riešenie na to potrebné, ale aj technické, softvérové riešenie a ďalšie. Čiže nejaký čas to trvá, čiže ako aj pán minister povedal, pracuje sa na tom a myslím si, že je otázka času, kedy budeme mať ten centrálny register, tak ako to má Česká republika. Čo sa týka v podstate ešte vystúpenia jedného samonaseriac... samonasr..., ako by som to povedal, samonaštvávajúceho sa pána a kolegu poslanca, no čo môžem povedať. No, to, na čo on poukázal vo svojom vystúpení vo vzťahu k nadržaným žrebcom, asi o všetkom svedčí a myslím si, že to je jediná vec, v ktorej je odborník a v ktorej má zmysel sa k nemu vyjadrovať. Čiže toľko z mojej strany.